Käytössä öljyn ominaisuudet heikkenevät vähitellen ja epäpuhtauksien määrä kohoaa. Riittävään usein suoritettu öljynvaihto poistaa moottorista epäpuhtaudet ja tuo tilalle suorituskykyistä öljyä. Suorituskykyisen moottoriöljyn lisäaineiden tehtävänä on mm. moottorin puhtaanapito ja korroosionesto, minkä takia kuluminen pienenee ja moottorin käyttöikä pitenee. Lisäksi suorituskykyinen öljy säilyttää sekä moottorin että katalysaattorin hyvässä toimintakunnossa ja öljyn voiteluominaisuudet uuden öljyn veroisena. Näin saavutetaan puhtaammat pakokaasupäästöt ja alhaisempi polttoaineen kulutus.